CELEX: 32020D1501
Language: et
Date: 2020-10-14 00:00:00
Title: Komisjoni rakendusotsus (EL) 2020/1501, 14. oktoober 2020, milles käsitletakse Euroopa Parlamendi ja nõukogu määruse (EL) 2018/1139 kohast hindamist seoses Saksamaa tehtud ajutise erandiga komisjoni määruse (EL) nr 1321/2014 teatavatest sätetest (teatavaks tehtud numbri C(2020) 6891 all) (Ainult saksakeelne tekst on autentne) (EMPs kohaldatav tekst)

16.10.2020   
               
               
                  ET
               
               
                  Euroopa Liidu Teataja
               
               
                  L 342/23
               
            
         KOMISJONI RAKENDUSOTSUS (EL) 2020/1501,
         14. oktoober 2020,
         milles käsitletakse Euroopa Parlamendi ja nõukogu määruse (EL) 2018/1139 kohast hindamist seoses Saksamaa tehtud ajutise erandiga komisjoni määruse (EL) nr 1321/2014 teatavatest sätetest
         
            
               (teatavaks tehtud numbri C(2020) 6891 all)
            
         
         (Ainult saksakeelne tekst on autentne)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 4. juuli 2018. aasta määrust (EL) 2018/1139, mis käsitleb tsiviillennunduse valdkonna ühisnorme ja millega luuakse Euroopa Liidu Lennundusohutusamet ning millega muudetakse Euroopa Parlamendi ja nõukogu määrusi (EÜ) nr 2111/2005, (EÜ) nr 1008/2008, (EL) nr 996/2010, (EL) nr 376/2014 ja Euroopa Parlamendi ja nõukogu direktiive 2014/30/EL ning 2014/53/EL ning tunnistatakse kehtetuks Euroopa Parlamendi ja nõukogu määrused (EÜ) nr 552/2004 ja (EÜ) nr 216/2008 ning nõukogu määrus (EMÜ) nr 3922/91, (1) eriti selle artikli 71 lõiget 2,
         ning arvestades järgmist:
         
                     (1)
                  
                  
                     Pädev asutus Luftfahrt-Bundesamt (edaspidi „LBA“) teatas 25. veebruaril 2020 Saksamaa nimel komisjonile, Euroopa Liidu Lennundusohutusametile (edaspidi „amet“ või „EASA“) ja teistele liikmesriikidele, et ta on teinud erandi äriühingule Lufthansa Technik AG komisjoni määruse (EL) nr 1321/2014 (2) II lisa (osa 145) punkti 145.A.42 nõuete täitmisest. Kõnealuse punkti kohaselt peab osa 145 kohaselt sertifitseeritud organisatsioon tagama, et õhusõidukile või muule komponendile paigaldataks üksnes selliseid komponente, mis on rahuldavas seisukorras ja mille kohta on välja antud hooldustõend EASA vormil 1 või sellega samaväärne dokument, ning et asjaomane komponent, standardvaruosa või materjal on kohaldatavates tehnilistes normdokumentides konkreetselt märgitud.
                  
               
                     (2)
                  
                  
                     LBA tegi erandi, pidades silmas täiendavate tüübisertifikaatidega seotud tulevasi projekte ning andis sellega äriühingule Lufthansa Technik AG võimaluse teatavatel juhtudel mitte järgida komisjoni määruse (EL) nr 1321/2014 II lisa (osa 145) punkti 145.A.42 nõudeid teatavate prototüübina toodetud komponentide puhul, mida Lufthansa Technik AG peab paigaldama.
                  
               
                     (3)
                  
                  
                     LBA selgitab, et tootjad ei saanud varem mõnda oma prototüübina toodetud komponenti, mille Lufthansa Technik AG õhusõidukile paigaldas, hiljem uuesti sertifitseerida muudatuste projekteerimisandmetele vastavana, kui muudatus oli juba täiendava tüübisertifikaadi väljaandmisega heaks kiidetud. LBA viitab juhtumitele, kus tootja asus USAs ja uuesti sertifitseerimine ei olnud pärast komponendi tootja juurest väljasaatmist enam võimalik, ning juhtumitele, kus tootja muutus maksejõuetuks enne projekteerimisandmete heakskiitmist. LBA selgitab, et neil juhtudel ei olnud selliste komponentide uuesti sertifitseerimine võimalik või tekitas see halduskoormuse, mille tõttu õhusõidukite uuesti kasutusele võtmine lükkus edasi, ning Lufthansa Technik AG ei saanud täita klientide tellimusi, põhjustades seega finants- ja majandusriski.
                  
               
                     (4)
                  
                  
                     LBA antud erandis ei täpsustata tooteid või projekte, mille suhtes äriühingule Lufthansa Technik AG on tehtud erand komisjoni määruse (EL) nr 1321/2014 II lisa (osa 145) punkti 145.A.42 nõuete täitmisest ja mille puhul ta võib heaks kiita nõuetele mittevastavate komponentide paigaldamise. LBA selgitab, et äriühingul Lufthansa Technik AG on tulemas väike arv täiendavate tüübisertifikaatidega seotud projekte, kus võib esineda selliseid probleeme, mille puhul Lufthansa Technik AG ei pruugi suuta täita komisjoni määruse (EL) nr 1321/2014 II lisa (osa 145) punkti 145.A.42 nõudeid. Erand anti selliste võimalike probleemide ennetamiseks, et hoida tulevikus ära viivitusi muudetud õhusõidukite uuesti kasutusele võtmisel. Erand kehtib 13. veebruarist 2020 kuni 31. detsembrini 2021 ja ületab seega kaheksa järjestikuse kuu pikkuse ajavahemiku.
                  
               
                     (5)
                  
                  
                     Leevendamaks mittevastavust komisjoni määruse (EL) nr 1321/2014 II lisa (osa 145) punktile 145.A.42, on erandiga ette nähtud, et Lufthansa Technik AG võib anda hooldustõendi prototüübina toodetud komponentidega õhusõidukile alternatiivse menetluse alusel, mis hõlmab iga sellise komponendi sertifitseerimisstaatuse võrdlemist heakskiidetud projekteerimisandmetega, mis on saadud pärast vastava täiendava tüübisertifikaadi heakskiitmismenetluse lõpule viimist
                  
               
                     (6)
                  
                  
                     Pärast hindamist andis amet 16. juulil 2020 välja negatiivse soovituse LBA tehtud erandi kohta.
                  
               
                     (7)
                  
                  
                     Komisjon nõustub ameti soovitusega.
                  
               
                     (8)
                  
                  
                     Määruse (EL) 2018/1139 artikli 71 lõike 1 kohaselt võib liikmesriik teha kõnealuse määruse kohaldamisalasse kuuluvale füüsilisele või juriidilisele isikule erandi, kui tegemist on seda isikut mõjutavate teatavate kiireloomuliste ettenägematute asjaolude või kiireloomuliste käitamisvajadustega ning kui on täidetud kõik kõnealuse artikli punktides a–d sätestatud tingimused.
                  
               
                     (9)
                  
                  
                     Mis puutub kiireloomulistesse ettenägematutesse asjaoludesse või kiireloomulistesse käitamisvajadustesse, siis leiab komisjon, et kõnealune erand ei ole õigustatud äriühingut Lufthansa Technik AG mõjutavate kiireloomuliste ettenägematute asjaoludega või Lufthansa Technik AG kiireloomuliste käitamisvajadustega, nagu on ette nähtud määruse (EL) 2018/1139 artikli 71 lõikega 1. Erand on antud, et ennetada võimalikke tulevasi probleeme seoses prototüübina toodetud komponentide uuesti sertifitseerimisega. Kuigi mõni probleem võib tõepoolest olla ettenägematu, näiteks tarnija pankrot, või mõne probleemi puhul võib tekkida operatiivne vajadus võtta õhusõiduk kasutusse, ei ole need probleemid veel tegelikkuseks saanud ega ei olnud need ka tegelikkuseks saamas erandi andmise ajal. Eelkõige ei esitanud Saksamaa ühtegi tõendit selle kohta, et teatavad tootjad oleksid teatanud äriühingule Lufthansa Technik AG, et neil ei ole teatavate projektide puhul võimalik esitada nõutavate sertifitseerimistõenditega komponente. Seetõttu leiab komisjon, et kiireloomulisuse nõue ei ole käesoleval juhul täidetud.
                  
               
                     (10)
                  
                  
                     Lisaks leiab komisjon, et erand ei vasta määruse (EL) 2018/1139 artikli 71 lõike 1 punktis d sätestatud ulatuse ja kestuse piirangutele. Kuigi erand tehakse ainult juhul, kui prototüübina toodetud komponendi uuesti sertifitseerimine ei ole võimalik, kehtib see erand tõhusalt kõigi täiendava tüübisertifikaadiga seotud projektide suhtes, mis viiakse ellu erandi kohaldamisaja jooksul, ning piiramatu arvu võimalike komponentide suhtes, mis paigaldatakse sellis(t)e täiendava tüübisertifikaadiga seotud projekti(de) raames. Komisjon märgib veel, et LBA ei ole tõendanud, et erand kestab vaid nii kaua, kui on rangelt vajalik. Kuigi erandi kehtivusaeg lõpeb 31. detsembril 2021, ei põhjendanud LBA veenvalt, kuidas see aegumiskuupäev on seotud erandit nõudvate asjaolude või vajadustega.
                  
               
                     (11)
                  
                  
                     Sellest tulenevalt ei vasta LBA tehtud erand määruse (EL) 2018/1139 artikli 71 lõikes 1 sätestatud tingimustele,
                  
               ON VASTU VÕTNUD KÄESOLEVA OTSUSE:
         
            Artikkel 1
            Erand, mille Saksamaa tegi määruse (EL) nr 1321/2014 II lisa (osa 145) punktis 145.A.42 sätestatud nõuetest ning millest ta teatas 25. veebruaril 2020 komisjonile, Euroopa Liidu Lennundusohutusametile ja teistele liikmesriikidele ning millega on äriühingule Lufthansa Technik AG antud luba teatavatel juhtumitel mitte täita punkti 145.A.42 nõudeid teatavate prototüübina toodetud komponentide puhul, mida Lufthansa Technik AG paigaldab, ei vasta määruse (EL) 2018/1139 artikli 71 lõikes 1 sätestatud tingimustele.
         
         
            Artikkel 2
            Käesolev otsus on adresseeritud Saksamaa Liitvabariigile.
         
         
            Brüssel, 14. oktoober 2020
            
               
                  Komisjoni nimel
               
               Adina VĂLEAN
               
                  komisjoni liige
               
            
         
         
            (1)  ELT L 212, 22.8.2018, lk 1.
         
            (2)  Komisjoni 26. novembri 2014. aasta määrus (EL) nr 1321/2014 õhusõidukite ja lennundustoodete ning nende osade ja seadmete jätkuva lennukõlblikkuse ning sellega tegelevate organisatsioonide ja isikute sertifitseerimise kohta (ELT L 362, 17.12.2014, lk 1).